Diari Oficial de la Generalitat Valenciana


Sumari del DOGV 3693, del 22-02-2000 (2000/1283)

RESOLUCIÓ de 2 de febrer de 2000, del rector de la Universitat Politècnica de València, per la qual s’executa l’acord de la Junta de Govern en què s’aprova la normativa sobre propietat industrial i intel·lectual a la Universitat Politècnica de València.
-------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2000/02/02/(1)/dof/vci/html**

### Dades del document

Número de DOGV
:   3693

Data del DOGV
:   22-02-2000

Secció del DOGV
:   I. DISPOSICIONS GENERALS

Número del document
:   2000/1283


Data del document
:   02-02-2000

Organisme emissor
:   Universitat Politècnica de València

Tipus de document
:   Resolució

Descriptors 

:   * universitat
    * propietat industrial
    * recerca i desenvolupament
    * propietat intel·lectual

RESOLUCIÓ de 2 de febrer de 2000, del rector de la Universitat Politècnica de València, per la qual s'executa l'acord de la Junta de Govern en què s'aprova la normativa sobre propietat industrial i intel·lectual a la Universitat Politècnica de València. [2000/M1283]
  
El Rectorat de la Universitat Politècnica de València, fent ús de les competències que li atribueixen l'article 18.1 de la Llei Orgànica 11/1983, de 25 d'agost, de Reforma Universitària, així com l'article 48.1 del Decret 147/1985, de 20 de setembre, pel qual s'aproven els Estatuts de la Universitat Politècnica de València, i en execució de l'acord de la Junta de Govern, resol:
  
Fer pública la normativa sobre propietat industrial i intel·lectual a la Universitat Politècnica de València en els termes següents:
  
Normativa sobre propietat industrial i intel·lectual a la Universitat Politècnica de València
  
Àmbit
  
La present normativa inclou tot tipus de títols de propietat industrial i intel·lectual procedents de les activitats d'investigació i desenvolupament dutes a terme a la Universitat Politècnica de València.
  
l. Titularitat dels resultats de I + D
  
Correspon a la universitat els drets de propietat intel·lectual, patents d'invenció, models d'utilitat, dissenys, signes distintius, obtencions vegetals i títols sobre protecció de topografies de productes semiconductors, procedents dels resultats de les investigacions realitzades pels seus membres (funcionaris, contractats i becaris) derivades de subvencions de tercers o de finançament propi.
  
Quan aquestes activitats deriven de contractes subscrits amb empreses o altre tipus d'entitats, s'haurà de recollir en el corresponent contracte a qui correspon la titularitat dels resultats que s'obtinguen. A falta d'indicació expressa, correspondrà a la Universitat els drets de propietat industrial o intel·lectual que es generen. Els serà aplicable a aquests contractes els articles 202 i següents dels Estatuts de la universitat, així com la normativa sobre convenis i contractes aprovada per la Junta de Govern.
  
2. Comunicació dels resultats de I + D amb aplicació industrial
  
L'investigador responsable d'un projecte quan considere que hi ha en aquest resultats susceptibles d'explotació industrial informarà el Centre de Transferència de Tecnologia com més prompte millor, i sempre prèviament a la publicació d'aquests resultats. La notificació haurà de ser per escrit i contenir una breu descripció dels resultats, que pot completar amb els antecedents en publicacions i patents que considere convenient, per tal que el CTT, en el termini màxim de tres mesos, puga exercitar els drets que corresponguen a la universitat. La falta d'exercici d'aquests drets en el termini esmentat donarà lloc a l'aplicació de l'article 6, sobre cessió de drets als investigadors.
  
3. Protecció dels resultats de I + D
  
La decisió de dipositar la corresponent sol·licitud de títol de protecció intel·lectual o industrial correspon al Consell d'Investigació de la Universitat Politècnica de València, a proposta del director del CTT i d'acord amb l'autor o autors i requerirà una anàlisi de novetat, que serà elaborada pel CTT amb la col·laboració de l'autor o autors. En el supòsit de desacord entre tots dos, l'òrgan encarregat de resoldre'l serà el Consell d'Investigació. Els costos d'aquesta protecció seran a càrrec de la partida del pressupost de la UPV consignada a aquest efecte i que serà gestionada pel director del CTT.
  
A sol·licitud de l'autor o autors i condicionat a la confecció d'un estudi de comercialització a elaborar pel CTT i a la disponibilitat de fons, el Consell d'Investigació decidirà si s'inicia la tramitació de l'extensió de la patent (o el títol de propietat que corresponga) en altres països. Els costos d'aquesta tramitació seran a càrrec de la mateixa partida del pressupost de la UPV, consignada a aquest efecte. No obstant això, el director del CTT i l'autor podran acordar la contribució econòmica a les despeses d'extensió per part de fons dels projectes dels quals aquest siga responsable.
  
Correspon al Consell d'Investigació la decisió de retirar totalment o parcialment el suport econòmic de la partida pressupostària de patents al manteniment d'algun títol si les perspectives de la seua explotació, exposades en el preceptiu informe anual de gestió de la patent, no són favorables. En aquest cas, l'autor podrà finançar totalment o parcialment les despeses d'extensió a càrrec dels fons dels projectes de què aquest siga responsable.
  
Així mateix, la decisió d'abandó del sosteniment d'un títol de propietat industrial o intel·lectual correspondrà al Consell d'Investigació, a proposta del director del CTT.
  
Per a qualsevol decisió de sol·licitud, extensió o abandó de títol de propietat, el CTT podrà requerir l'assessorament tècnic extern d'experts independents.
  
4. Procediment de protecció
  
El CTT serà l'encarregat de la recepció i tramitació de la protecció dels títols de propietat intel·lectual i industrial.
  
El CTT establirà un procediment en què s'indiquen detalladament totes les passes a seguir per a la presa de decisions sobre la protecció dels resultats i les accions a dur a terme per a la seua transferència als sectors socioeconòmics.
  
En el cas de drets de propietat intel·lectual (bàsicament llibres i programes d'ordinador), amb independència de la tramitació del tipus de protecció que s'adopte, s'indicarà al principi de l'obra (en la primera pantalla, en el cas de programes d'ordinador):
  
Copyright © Universitat Politècnica de València
  
Tots els drets reservats
  
5. El repartiment dels beneficis de l'explotació
  
La distribució dels ingressos obtinguts per explotació dels resultats protegits és la següent:
  
- 60% per a l'investigador o investigadors autors del resultat en proporció a la seua participació en el descobriment d'aquest.
  
- 40% per a la universitat. Fins a un 75% d'aquesta quantitat podrà revertir al pressupost de I + D dels autors, en la mesura que aquests contribuïsquen al cost de la protecció amb el pressupost dels seus projectes.
  
6. La cessió de la protecció als investigadors
  
Si no està interessada la universitat en la sol·licitud d'un títol de propietat intel·lectual o industrial, en el termini de tres mesos des de la comunicació dels resultats a què fa referència l'article 1, el CTT n'oferirà la cessió als autors, que podran dipositar la sol·licitud de protecció en el seu propi nom.
  
Igualment, en el cas que la universitat decidisca l'abandó d'algun títol, el CTT l'oferirà als autors perquè se'ls cedisca si així ho desitgen.
  
En el supòsit de cessió als autors, la universitat tindrà dret a:
  
a) Una llicència no exclusiva, intransferible i gratuïta d'ús dels títols de què es tracte.
  
b) Una participació del 20% dels beneficis nets de l'explotació d'aquests títols, que es distribuiran de la manera següent:
  
- 10% per a la universitat.
  
- 10% per al departament o departaments a què pertanguen els autors.
  
Disposició transitòria única
  
Els convenis subscrits amb anterioritat a l'entrada en vigor de la present normativa en què s'establisquen criteris de repartiment distints entre els investigadors i la universitat dels ingressos obtinguts per explotació de resultats protegits es mantindran en els mateixos termes fins a la conclusió de l'acord a què va donar lloc.
  
Disposició final
  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta resolució, que esgota la via administrativa, es podrà interposar un recurs potestatiu de reposició en el termini d'un mes, comptador a partir de l'endemà de la publicació, davant el mateix òrgan que va dictar la resolució, o bé interposar directament un recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos, comptadors des de l'endemà de la publicació.
  
València, 2 de febrer de 2000.- El rector: Justo Nieto Nieto.
  
II. AUTORITATS I PERSONAL
  
b) OFERTES D'OCUPACIÓ PÚBLICA,


Còpia Permalink ELI